CONVENŢIA EUROPEANĂ PRIVIND IMUNITATEA STATELOR,

intrată în vigoare la data de 11 iunie 1976
Preambul 

Statele membre ale Consiliului Europei, în continuare state semnatare, 

Considerând că scopul Consiliului Europei este de a realiza o mai mare unitate între membri săi;

Având în vedere că există o tendinţă pe plan internaţional de a restricţiona cazurile în care un stat poate invoca imunitatea în faţa unor instanţe străine;

Dorind să stabilească în cadrul relaţiilor mutuale reguli comune  privind obiectul imunităţii unui stat în faţa instanţelor naţionale ale altui stat, şi pentru a asigura unitatea hotărârilor date împotriva unui anumit stat;
Considerând că adoptarea unor asemenea reguli va ajuta la avansarea muncii de armonizare a legislaţiei asumate de către statele membre ale Consiliului Europei;

Au hotărât următoarele:

Capitolul I- Imunitatea de jurisdicţie 

Articolul 1 

1. Un stat semnatar care instituie sau intervine în procesele desfăşurate în faţa unei instanţe naţionale se supune astfel jurisdicţiei instanţei respective, în ceea ce priveşte acel litigiu.   

2. Un asemenea stat semnatar nu poate invoca imunitatea faţă de jurisdicţia altui stat contractant cu privire la cereri reconvenţionale, dacă:

a. acestea izvorăsc din relaţiile juridice sau fapte pe care cererea principală este bazată;
b. statul respectiv, conform prevederilor Convenţiei, nu ar fi putut invoca imunitatea dacă cererea reconvenţională respectivă ar fi fost atacată în mod separat în instanţă. 
3. Un stat semnatar care a depus o cerere reconvenţională în cadrul proceselor derulate în faţa unei instanţe naţionale a altui stat semnatar, se supune astfel jurisdicţiei instanţei statului respectiv, nu numai cu privire la cererea reconvenţională, ci la întregul litigiu. 

Articolul 2 

Un stat semnatar nu poate invoca imunitatea de jurisidicţie în faţa unei instanţe naţionale a altui stat semnatar, dacă a supus jurisdicţiei instanţei respective soluţionarea unui diferend, prin prisma: 

a. unui acord internaţional;

b. unei clauze expres prevăzute într-un contract scris; sau

c. unui acord expres exprimat după apariţia unui diferend între părţi. 

Articolul 3  

1. Un stat semnatar nu poate invoca imunitatea de jurisdicţie în faţa instanţelor unui stat terţ dacă, înainte de a invoca imunitatea, au făcut orice fel de demersuri privind meritele. Cu toate acestea, dacă statul dovedeşte în faţa instanţei că nu a avut cunoştinţă de faptele pe care se fundamentează o cerere de imunitate, poate astfel invoca imunitatea în cel mai scurt timp posibil.
2. Un stat semnatar nu se consideră că a renunţat la dreptul de a invoca imunitatea dacă se prezintă în faţa unei instanţe străine pentru a dobândi imunitatea respectivă .  
Articolul 4 

1. Conform prevederilor art. 5, un stat semnatar nu poate invoca imunitatea faţă de jurisdicţia unei instanţe al unui alt stat semnatar dacă procesele se referă la obligaţia unui stat care, în virtutea unui contract, trebuie să fie îndeplinită pe teritoriul statului parte din for.
2. Paragraful 1 nu se va aplica în următoarele cazuri:

a. atunci când contractul a fost încheiat între state;

b. dacă părţile contractante au hotărât în mod expres altceva;

c. dacă statul este parte la un contract încheiat pe teritoriul său, iar îndeplinirea obligaţiei asumate de stat este guvernată de dreptul administrativ intern.

Articolul 5

1. Un stat semnatar nu poate invoca imunitatea de jurisdicţie dacă procesele se referă la un contract de muncă încheiat între stat şi o persoană fizică, iar munca trebuie prestată pe teritoriul unui stat parte din for. 

2. Paragraful 1 nu se va aplica atunci când:

a. persoana fizică nu este cetăţean al statului angajator în momentul în care procesele sunt demarate;

b. persoana fizică nu era cetăţean al statului parte din for sau nu domicilia în statul respectiv la momentul începerii contractului;

c. părţile contractante au hotărât în mod expres altceva, cu excepţia cazului în care, în conformitate cu legea internă a statului respectiv, instanţele au jurisdicţie exclusivă asupra anumitor subiecte de drept. 
3. Atunci când munca este prestată pentru un birou, agenţie sau altă instituţie prevăzută în art. 7, paragrafele 2(a) şi (b) ale prezentului articol se aplică numai atunci când persoana fizică avea domiciliul în statul contractant care îl angajează, la momentul încheierii contractului. 

Articolul 6 

1. Un stat semnatar nu poate invoca imunitatea de jurisdicţie în faţa unei instanţe a unui stat terţ dacă are reprezentaţi în cadrul unei companii, asociaţii sau persoane juridice cu sediul principal pe teritoriul statului parte la for, iar procesele privesc relaţia dintre stat, pe de o parte, şi entitatea respectivă sau orice alt participant, pe de altă parte, în chestiuni ce izvorăsc din reprezentarea sus menţionată. 
2. Paragraful 1 nu se va aplica atunci când prin acordul părţilor se dispune în alt sens.

Articolul 7 

1. Un stat semnatar nu poate invoca imunitatea de jurisdicţie în faţa unei instanţe a unui stat terţ dacă are pe teritoriul statului respectiv un birou, o agenţie, sau o altă instituţie prin care angajează, în calitate de persoană fizică, o activitate comercială, industrială sau financiară, iar procesele în faţa instanţei se referă la activitatea respectivă.
2. Paragraful 1 nu se aplică dacă părţile în litigiu sunt state, sau dacă prin acordul părţilor se dispune în alt sens. 

Articolul 8 

Un stat semnatar nu poate invoca imunitatea de jurisdicţie în faţa unui alt stat contractant dacă procesele se referă la:

a. un patent, un design industrial, o marcă, sau alte drepturi similare, care, în statul parte din for, au fost înregistrate, depozitate, sau protejate în orice alt fel, iar statul respectiv este proprietarul acestora;

b. o presupusă încălcare, pe teritoriul statului parte din for, a acestor drepturi aparţinând unei terţe persoane şi protejat în statul respectiv;

c. o presupusă încălcare, pe teritoriul statului parte din for, a dreptului de copyright aparţinând unei terţe persoane şi protejat în statul respectiv;
d. dreptul de a folosi o marcă înregistrată în statul parte la for. 

Articolul 9 

Un stat semnatar nu poate invoca imunitatea de jurisdicţie în faţa unui alt stat contractant dacă procesele se referă la:

a. drepturile şi interesele ce privesc bunurile imobile, sau exercitarea dreptului de posesie asupra acestor bunuri;

b. obligaţiile ce izvorăsc din drepturile şi interesele ce privesc bunurile imobile, sau din exercitarea dreptului de posesie asupra acestor bunuri,

iar bunul imobil respectiv este situat pe teritoriul statului parte în for. 

Articolul 10 

Un stat semnatar nu poate invoca imunitatea de jurisdicţie în faţa unui alt stat contractant dacă procesele se referă la drepturi privind bunurile mobile şi imobile ce izvorăsc din succesiuni, donaţii sau acte de bona vacantia. 

Articolul 11 

Un stat semnatar nu poate invoca imunitatea de jurisdicţie în faţa unui alt stat contractant dacă procesele se referă la repararea unui prejudiciu adus persoanei sau unui bun, dacă faptele care au cauzat prejudiciul sunt comise pe teritoriul statului parte la for, şi dacă făptuitorul se afla pe teritoriul statului respectiv atunci când a comis faptele.
Articolul 12 

1. Atunci când un stat semnatar a fost de acord să supună arbitrajului orice dispută care a apărut sau poate apărea în materie civilă sau comercială, statul respectiv nu poate invoca imunitate de jurisdicţie în faţa instanţelor naţionale ale altui stat semnatar pe teritoriul căruia sau în conformitate cu legile căruia a avut loc sau va avea loc arbitrajul cu referire la procesele privind:

a. validitatea sau interpretarea acordului de arbitraj;

b. procedura de arbitraj;

c. renunţarea la emiterea unei hotărâri,
cu excepţia cazurilor în care acordul de arbitraj prevede contrariul. 

2. Paragraful 2 nu se va aplica unui acord de arbitraj încheiat între state.

Articolul 13

Paragraful 1 al articolului 1 nu se va aplica atunci când statul semnatar declară, în procesele aflate în derulare în faţa unei instanţe al unui alt stat semnatar, la care nu este însă parte, că are un drept sau un interes în bunul imobil care este supus litigiului, chiar dacă circumstanţele sunt de asemenea natură încât ar fi avut dreptul de a invoca imunitatea dacă acţiunea ar fi fost intentată contra sa.
Articolul 14 

Nici o prevedere din această Convenţie nu va fi interpretată ca împiedicând o instanţă naţională a unui stat semnatar să administreze, supravegheze sau să asigure administrarea unei proprietăţi, spre exemplu a proprietăţii de trust sau a averii unei persoane juridice sau fizice falimentare, exclusiv bazată pe faptul că alt stat semnatar are un drept sau un interes în chestiunea respectivă.

Articolul 15

Un stat semnatar va fi îndreptăţit să invoce imunitatea dacă procesele în faţa instanţei străine nu cad sub incidenţa art. 1- 14; instanţa îşi va declina competenţa chiar dacă statul nu se prezintă. 

Capitolul II- Reguli Procedurale 

Articolul 16

1. În cadrul proceselor împotriva unui stat semnatar în faţa unei instanţe naţionale ale altui stat semnatar, următoarele reguli se vor aplica. 

2. Autorităţile competente ale statului parte la for vor transmite următoarele documente:
- originalul sau copia documentului prin care se instituie procesele;

- copia după fiecare hotărâre dată în lipsă împotriva unui stat care a fost pârât în proces, trimisă prin canalele diplomatice ale Ministerului Afacerilor Externe ale statului pârât, pentru a fi transmise ulterior, dacă se consideră necesar, autorităţilor competente.
Aceste documente vor fi însoţite, dacă este necesar, de o traducere într-o limbă oficială ale statului pârât. 

3. Documentele menţionate în paragraful 2 se consideră primite prin înregistrarea acestora la Ministerul Afacerilor Externe. 
4. Termenele de prescripţie în cadrul cărora statul trebuie să se înfăţişeze în instanţă sau trebuie să formuleze apel împotriva oricărei hotărâri date în lipsă vor începe să curgă în termen de 2 luni după data la care documentul prin care s-au instituit procesele sau copia după hotărârea definitivă au fost primite de către Ministerul Afacerilor Externe.

5. Dacă este în competenţa instanţei să recomande termene de prescripţie pentru care statul respectiv trebuie să se înfăţişeze în faţa instanţei sau să formuleze apel împotriva unei hotărâri pronunţate în lipsă,  acest termen nu va fi mai mic de 2 luni, calculat de la data la care documentul prin care s-au instituit procesele sau copia după hotărârea definitivă au fost primite de către Ministerul Afacerilor Externe.

6. Un stat semnatar care se înfăţişează în proces se consideră că a renunţat la orice obiecţii privind metoda de soluţionare. 
7. Dacă statul semnatar nu a compărut în faţa instanţei, se poate da hotărâre în lipsă împotriva sa, numai dacă s-a stabilit că documentul prin care au fost instituite procesele a fost transmis în conformitate cu cu paragraful 2, iar termenele de prescripţie pentru înfăţişare prevăzute în paragrafele 4 şi 5 au fost respectate.

Articolul 17 

Nici o garanţie, depozit sau obligaţie, care nu ar fi putut fi cerute în statul parte din for de către un naţional al acelui stat sau de către o persoană care domiciliază pe teritoriul respectivului stat, vor fi solicitate de un stat semnatar pentru a garanta plata cheltuielilor judiciare. Un stat care este reclamant în faţa instanţelor naţionale ale altui stat semnatar va plăti orice cheluieli judiciare care i se vor putea imputa.

Articolul 18 

Un stat semnatar parte la procese în faţa unei instanţe a unui alt stat semnatar nu poate fi supus nici unei măsuri coercitive, sau unei pedepse, dacă a refuzat să ofere documente relevante sau alte probe. Cu toate acestea, instanţa poate deduce orice concluzii dintr-un asemenea refuz.

Articolul 19 

1. O instanţă în faţa căreia a fost introdusă o acţiune în care un stat semnatar este parte îşi va declina competenţa, la cererea uneia dintre părţi sau ca urmare a unei autosesizări, atunci când legea naţională o permite, sau va suspenda procesul în cazul în care un alt proces între aceleaşi părţi, cu aceleaşi obiect şi acelaşi scop:

- se derulează în faţa altei instanţe a statului respectiv, care a fost sesizată în primă fază

- se derulează în faţa unui instanţe a unui alt stat semnatar, care a fost sesizată în primă fază, şi care poate pronunţa o hotărâre pe care statul trebuie să o respecte în virtutea art. 20-25 ale prezentei Convenţii.

2. Orice stat semnatar a cărei lege conferă instanţei competenţa de a declina judecata sau de a suspenda procesul, atunci când un alt proces între aceleaşi părţi, cu aceleaşi obiect şi acelaşi scop este în derulare, poate statua că instanţele naţionale nu vor fi ţinute de prevederile art. 1. Această derogare se realizează prin notificare transmisă Secretarului General al Consiliului Europei. 

Capitolul III- Efectele hotărârilor

Articolul 20

1.  Un stat semnatar va executa o hotărâre dată împotriva sa de către o instanţa a unui alt stat semnatar, dacă:
- statul respectiv nu poate invoca imunitatea de jurisdicţie, conform prevederilor art. 1-13;

-  hotărârea nu mai poate fi ignorată, atât timp cât nu se mai poate declara apel sau altă formă de anulare.

2. Cu toate acestea, un stat semnatar nu este obligat să pună în executare o astfel de hotărâre, dacă:

a) este contrară politicii publice din statul respectiv sau, în condiţiile date, fiecare parte nu s-a putut apăra în mod corect;

b) există în derulare procese între aceleaşi părţi, cu acelaşi obiect şi cu acelaşi scop, care:

i. sunt în derulare în faţa unei instanţe a statului respectiv, care a fost sesizată în primă fază

ii. sunt în derulare în faţa unei instanţe a unui alt stat semnatar, care a fost sesizată în primă fază şi poate pronunţa o hotărâre obligatorie pentru părţile în proces, conform prezentei convenţii;

c) atunci când hotărârea este inconsistentă cu altă hotărâre pronunţată pentru aceleaşi părţi, de către:

i. o instanţă a statului semnatar, dacă procesul respectiv a fost început pentru prima dată în faţa instanţei naţionale sau dacă hotărârea din cel de-al doilea proces a fost pronunţată înainte ca prima hotărâre să îndeplinească cerinţele prevăzute în paragraful 1(b);
ii. o instanţă a unui alt stat semnatar, atunci când hotărărea dată de instanţa respectivă îndeplineşte prima cerinţele prevăzute în Convenţie.

d) atunci când prevederile art. 16 nu au fost respectate de statul semnatar, iar statul nu s-a prezentat la proces sau nu a declarat apel împotriva unei hotărâri date în lipsă. 

3. În plus faţă de cele sus menţionate, în cazurile prevăzute de art. 10, un stat semnatar nu este obligat să pună în aplicare o hotărâre, dacă:

a. instanţele statului parte din for nu aveau dreptul de a-şi asuma jurisdicţia asupra judecării faptei respective, dacă ar fi aplicat, mutatis mutandis, regulile privind jurisdicţia (altele decât cele menţionate în prezenta Convenţie) care sunt în vigoare în statul împotriva căruia este dată hotărârea; sau
b. instanţa, aplicând altă lege decât cea care ar fi trebuit să se aplice în concordanţă cu regulile de drept internaţional privat, a soluţionat diferit speţa. 
Cu toate acestea, un stat semnatar nu poate invoca motivele de refuz a aplicării unei hotărâri prevăzute în subparagrafele a) şi b) dacă a încheiat un acord cu statul parte din for privind recunoaşterea şi punerea în aplicare a hotărârilor, iar hotărârea în discuţie îndeplineşte prevederile acordului respectiv privind jurisdicţia şi legea aplicabile. 

Articolul 21   

1. Atunci când hotărârea a fost pronuţată împotriva unui stat semnatar, iar statul nu pune în aplicare hotărârea respectivă, partea care invocă hotărârea are dreptul de a sesiza o instanţă naţională a statului pentru a dobândi obligativitatea de a pune în aplicare hotărârea respectivă în conformitate cu prevederile art. 20. Instanţa poate fi de asemenea sesizată de statul împotriva căruia s-a pronunţat hotărârea, dacă legea permite.

2. Instanţa competentă nu va dezbate meritele judecăţii în fond, ci se va pronunţa numai asupra obligativităţii de punere în aplicare a hotărârii. 

3. Atunci când procedurile sunt inaintate în faţa unei instanţe naţionale în conformitate cu prevederile paragrafului 1:
a. părţile vor avea ocazia să fie ascultate în timpul procesului;

b. documentele înaintate de partea care doreşte să pună în aplicare hotărârea nu vor fi supuse nici unor condiţii de formă, precum legalizare sau alte formalităţi;
c. nici un fel de garanţie sau gaj nu va fi cerut părţii care invocă hotărârea, pe motive de naţionalitate, domiciliu sau rezidenţă;

d. partea care invocă hotărârea are dreptul la asistenţă juridică, în aceleaşi condiţii ca şi naţionalii statului respectiv.

4. Fiecare stat semnatar, atunci când stabileşte instrumentele de ratificare, acceptare sau aderare la Convenţie, va desemna şi instanţele la care se referă paragraful 1, prin informare către Secretarul General al Consiliului Europei.

Articolul 22 

1. Un stat semnatar va respecta oroce întelegere la care este parte şi care a fost făcută în faţa unei instanţe străine în cursul unui proces; prevederile art. 20 nu se aplica în cazul unei asemenea înţelegeri.

2. Dacă statul nu recunoaşte înţelegerea, se va aplica procedura prevăzută în art. 21. 

Articolul 23 

Nici o măsură de punere în executare sau măsură  preventivă nu vor fi aplicate împotriva proprietăţii unui stat semnatar pe teritoriul unui alt stat semnatar, cu excepţia situaţiei în care statul şi-a exprimat în scris consimţământul. 
Capitolul IV- Prevederi facultative

Articolul 24 

1. Având în vedere prevederile art.15, orice stat poate, atunci când semnează prezenta Convenţie, sau când adera la prezenta Convenţie prin notificare adresată Secretarului General al Consiliului Europei, să declare că, în cazul în care nu respectă prevederile art. 1-13, instanţele naţionale vor avea dreptul de a demara proceduri atât împotriva altui stat semnatar, cât şi împotriva statelor care nu sunt parte la Convenţie. O asemenea declaraţie nu va afecta în nici un fel imunitatea de jurisdicţie de care beneficiază statele în relaţie cu actele înfăptuite în exercitarea autorităţii suverane (acta jure imperii).

2. Instanţele naţionale ale statului care a făcut declaraţia prevăzută în paragraful 1 nu vor avea dreptul de a demara asemenea proceduri împotriva altui stat contractant dacă jurisdicţia este bazată exclusiv pe unul sau mai multe motive prevăzute în anexa la prezenta Convenţie, cu excepţia cazului în care statul terţ respectiv a demarat proceduri privind meritele fără a solicita jurisdicţia instanţei. 

3. Prevederile capitolului II se aplică procedurilor instituite împotriva unui stat contractant în conformitate cu prezentul articol.


4.  Declaraţia dată cu respectarea prevederilor paragrafului 1 poate fi retrasă prin notificare adresată Secretarului General al Consiliului Europei. Retragerea notificării va intra în vigoare după 3 luni după primire, dar nu va afecta procedurile instituite înainte de data la care retragerea devine efectivă.

Articolul 25 


1. Orice stat semnatar care a făcut declaraţia conform art. 24 va recunoaşte, în cazurile care nu se încadrează în prevederile art. 1-13, hotărârile date de instanţele unui alt stat semnatar, care a făcut o declaraţie similară, dacă:


a. cerinţele prevăzute în art. 20(1)(b) au fost îndeplinite; sau


b. instanţa se consideră că are jurisdicţie în conformitate cu următoarele paragrafe.


2. Cu toate acestea, statul semnatar nu este obligat să pună în aplicare o hotărâre dacă:


a. există un motiv pentru refuz, prevăzute limitiativ în art. 20(2); sau


b. prevederile art 24(2) nu au fost respectate.


3. Având în vedere prevederile paragrafului 4, o instanţă a unui stat semnatar va avea jurisidicţie conform paragrafului 1(b) atunci când:


a. jurisdicţia îi este recunoscută în conformitate cu prevederile acordului la care statul parte la for şi alt stat semnatar sunt părţi;


b. nu există nici un acord între cele două state privind recunoaşterea şi punerea în aplicare a hotărârilor în materie civilă,dacă instanţele naţionale ale statului parte la for ar fi avut dreptul să aplice jurisdicţia, dacă ar fi aplicat, mutatis mutandis, regulile privind jurisdicţia (altele decât cele menţionate în anexa la prezenta Convenţie) care sunt în vigoare în statul în acre hotărârea a fost pronunţată. Această prevedere nu se aplică chestiunilor privind materia contractelor. 


4. Statele semnatare, o dată ce au făcut declaraţia prevăzută în art. 24, pot, printr-un acord adiţional la prezenta Convenţie, să determine circumstanţele în care instanţele naţionale vor avea jurisdicţie conform prevederilor paragrafului 1(b) al prezentului articol. 

5. Dacă statele semnatare nu pun în aplicare hotărârea, procedura prevăzută în art. 21 poate fi utilizată.


Articolul 26 


Având în vedere prevederile art. 23, o hotărâre dată împotriva unui stat semnatar în litigii referitoare la activităţi comerciale sau industriale, în care statul respectiv este angajat ca persoană fizică, pot fi puse în aplicare în statul parte la for împotriva proprietăţii statului respectiv, proprietate folosită exclusiv în conexiune cu activităţile sus menţionate, dacă:

a. atât statul parte la for cât şi statul împotriva căruia a fost pronunţată hotărârea au făcut declaraţii conform art. 24;

b. procedurile prin care a fost pronunţată hotărârea respectă prevederile art. 1-13 sau au fost instituite în acord cu art. 24 (1) şi (2);

c. hotărârea respectă prevedrile art. 20 (1)(b).

Capitolul V- Prevederi generale

Articolul 27  
1. În spiritul prezentei Convenţii, expresia „ stat semnatar” nu va include entităţile legale ale statului semnatar, de sine stătătoare, cu personalitate juridică, putând fi astfel chemate în judecată în nume propriu, chiar dacă respectivelor entităţi le-au fost acordate atribuţii publice. 
2. Procedurile pot fi instituite împotriva oricărei entităţi la care se referă paragraful 1 în faţa instanţelor naţionale ale altui stat semnatar în aceeaşi manieră ca şi împotriva persoanelor fizice; cu toate acestea, instanţele nu pot demara proceduri împotriva activităţilor unor entităţi care exercită autoritate suverană (acta jure imperii)

3. Procedurile pot fi instituite împotriva unei asemenea entităţi numai dacă, în condiţii similare, instanţele ar fi avut jurisdicţie asupra unor proceduri similare instituite asupra unui stat semnatar.

Articolul 28 

1. Fără a încălca prevederile art. 27, statele membre ale unei confederaţii nu beneficiază de imunitate. 

2. Cu toate acestea, un stat federal parte la prezenta Convenţie poate, prin notificare adresată Secretarului General al Consiliului Europei să declare că statele constituente ale federaţiei pot invoca prevederile Convenţiei şi au în conformitate aceleaşi obligaţii ca şi părţile la Convenţie. 
3. Atunci când un stat federal a făcut o declaraţie în acord cu paragraful 2, documentele necesare vor fi primite şi centralizate de către Ministerul Afacerilor Externe al Statului Federal, în conformitate cu art. 16.

4. Statul federal este singurul competent să facă declaraţiile, notificările sau comunicările prevăzute în prezenta Convenţie, iar numai statul federal poate fi parte la procedurile ce rezultă din aplicarea art. 34. 

Articolul 29 

Prezenta Convenţie nu se aplică procedurilor ce privesc:

· securitatea cetăţenilor;

· daune provocate de activităţi nucleare;
· taxe, penalităţi sau obligaţii vamale.
Articolul 30

Prezenta Convenţie nu se aplică procedurilor de revendicare corelate cu operaţiunile de comerţ maritim ale vaselor aflate sub pavilionul unui stat semnatar sau privind vasele cargo sau vasele de pasageri  aflate în proprietatea statelor semnatare şi care au la bord vase de transportat marfă.  

Articolul 31

Nici o prevedere din această Convenţie nu va afecta imunităţile sau privilegiile de care beneficiază statul semnatar în ceea ce priveşte acţiunile sau inacţiunile membrilor forţelor sale armate aflate pe teritoriul unui alt stat semnatar.
Articolul 32

Nici o prevedere din aceasta Convenţie nu va afecta imunităţile sau privilegiile corelate cu exercitarea atribuţiilor misiunilor diplomatice sau consulare şi a persoanelor care lucrează în cadrul acestora.

Articolul 33 

Nici o prevedere din aceasta Convenţie nu va afecta acordurile internaţionale existente sau viitoare în domenii specifice care se întreprătund cu chestiuni prevăzute în prezenta Convenţie. 

Articolul 34 

1. Orice dispută care va apărea între două sau mai multe părţi contractante va fi supusă Curţii Internaţionale de Justiţie pentru soluţionare, prin voinţa unei părţi sau prin acordul ambelor părţi, cu excepţia cazului în care părţile stabilesc un alt mod de soluţionare a diferendelor. 

2. Cu toate acestea, nu pot fi supuse jurisdicţiei Curţii Internaţionale de Justiţie:

a. orice dispută corelată cu procedurile instituite împotriva unui stat semnatar de către instanţa naţională a altui stat semnatar, înainte ca instanţa respectivă să pronunţe o hotărâre cu respectarea prevederilor art.20 (1)(b);

b. orice dispută corelată cu procedurile instituite în faţa unei instanţe a unui stat semnatar în concordanţă cu art.21(1), înainte ca instanţa respectivă să pronunţe o hotărâre definitivă şi irevocabilă.
Articolul 35 

1. Prezenta Convenţie se va aplica numai procedurilor introduse după intrarea în vigoare a acesteia.

2. Atunci când un stat a devenit parte la Convenţie după intrarea acesteia în vigoare, prevederile se vor aplica numai acelor proceduri introduse după aderarea la Convenţie.

3. Nici o prevedere din aceasta Convenţie nu se va aplica procedurilor care au izvorât, sau hotărârilor bazate pe acte, omisiuni sau fapte anterioare datei la care textul prezentei Convenţii este deschis pentru semnare.

Capitolul VI- Prevederi finale

Articolul 36

1. Textul prezentei Convenţii se va deschide spre semnare statelor membre ale Consiliului Europei. Va fi astfel supus ratificării sau acceptări. Instrumentele de ratificare sau acceptare vor fi înaintate Secretarului General al Consiliului Europei.

2. Convenţia va intra în vigoare după trecerea unei perioade de 3 luni de la data depunerii celui de-al treilea instrument de ratificare sau acceptare. 
3. În ceea ce priveşte statele semnatare care ratifică sau acceptă textul Convenţiei subsecvent momentului adoptării, Convenţia va intra în vigoare după trecerea unei perioade de 3 luni de la data depunerii instrument de ratificare sau acceptare. 

Articolul 37 

1. După intrarea în vigoare a prezentei Convenţii, Comitetul de Miniştrii al Consiliului Europei poate invita, prin decizia unanimă a membrilor săi, un stat nemembru să acceadă. 

2. O asemenea accedere devine efectivă prin depunerea la Secretarul General al Consiliului Europei a instrumentului de accesiune, şi va intra în vigoare în termen de 3 luni de la depunere.

3. Cu toate acestea, dacă un stat parte la Convenţie notifică Secretarului General al Consiliului Europei obiecţiile sale privind accederea unui nou stat, anterior intrării în vigoare a instrumentului de accesiune, Convenţia nu se va aplică relaţiilor dintre cele două state. 

Articolul 38 
1. Orice stat poate, în momentul depunerii semnăturii sau a instrumentelor de ratificare, să specifice teritoriul sau teritoriile cărora se aplică prezenta Convenţie.

2. Orice stat poate, în momentul depunerii instrumentelor de ratificare sau ulterior, prin declaraţie adresată Secretarului General al Consiliului Europei, să extindă aplicarea Convenţiei asupra altor teritorii expres menţionate în declaraţie, sau să prevadă asumarea responsabilităţii pentru un anumit gen de relaţii internaţionale.

3. Orice declaraţie făcută în conformitate cu paragraful anterior poate fi retrasă conform procedurii prevăzute în art. 40.

Articolul 39

Nu se poate deroga în nici un fel de la prezenta Convenţie.

Articolul 40

1. Orice stat semnatar poate denunţa Convenţia prin notificare adresată Secretarului General al Consiliului Europei. 

2. O asemenea denunţare va intra în vigoare în termen de 6 luni de la data primirii acesteia de către Secretarul General al Consiliului Europei. Cu toate acestea, Convenţia se va aplica în continuare procedurile introduse anterior datei de denunţare, cât şi hotărârilor pronunţate anterior acestui moment.

Articolul 41

Secretarul General al Consiliului Europei va notifica statelor membre ale Consiliului Europei şi oricărui stat care a ratificat ulterior Convenţia următoarele:

a. orice semnătură adiţională;

b. orice nouă depunere a unui instrument de ratificare sau acceptare;

c. orice dată de intrare în vigoare a Convenţiei în acord cu art. 36 şi 37
d. orice notificare primită ca urmare a prevederilor art. 19(2)

e. orice comunicare primită ca urmare a prevederilor art. 21(4)

f. orice notificare primită ca urmare a prevederilor art. 24(1)

g. retragerea unei notificări primită ca urmare a prevederilor art. 24(4)

h. orice notificare primită ca urmare a prevederilor art. 28(2)

i. orice notificare primită ca urmare a prevederilor art. 37(3)

j. orice declaraţie făcută ca urmare a prevederilor art. 38

k. orice notificare primită ca urmare a prevederilor art. 40 şi data la care denunţarea intră în vigoare.

Semnată la Bastle, în data de 16 mai 1972, în limba engleză şi în limba franceză, ambele texte având autoritate egală, într-un singur exemplar care va rămâne depozitat în arhivele Consiliului Europei. Secretarul General al Consiliului Europei va transmite copii certificate fiecărui stat semnatar. 

Anexă

Motivele pentru aplicarea jurisdicţiei la care se referă art. 20 (3)(a), art. 24(2) şi art. 25(3)(b) sunt următoarele:

a. prezenţa pe teritoriul statului parte la for a unei proprietăţi aparţinând pârâtului sau dobândirea unei proprietăţi situate pe acel teritoriu, cu excepţia cazurilor în care:

- acţiunea este introdusă pentru a stabili cui aparţine dreptul de proprietate sau dreptul de posesiune, sau izvorăşte din alte chestiuni ce sunt corelate cu dreptul de proprietate;

- proprietatea respectivă reprezintă gajul depus pentru acoperirea unei datorii care constituie obiectul litigiului;

b. naţionalitatea reclamantului;

c. domiciliul sau rezidenţa reclamantului se află pe teritoriul statului parte din for, cu excepţia cazurilor în care asumarea jurisdicţiei în acest fel se face pe baza unei excepţii ce priveşte o anumită categorie de contracte;

d. faptul că părătul a desfăşurat activităţi pe teritoriul statului parte din for, cu excepţia cazului în care acţiunea izvorăşte din acea activitate;

e. o specificaţie unilaterală din partea părătului, în special într-o factură.

Se va considera că o persoană juridică are domiciliul acolo unde are sediul principal.    

